**Frol IL orientering**

**Årsmelding 1974**

Orienteringsutvalget har bestått av:

 Vidar Venås, oppmann

 Johan Skjerve

 Ingrid Venås

Terje Kanstad

 Håkon Sørheim

Bjørn Bye

Ola Indgaard

 Varamenn:

Hans Moltzau og Liv Venås

Møter i utvalget: 6 + 2 ekstra før TM.

Terje Kanstad, Jan Inge Jacobsen, Johan Skjerve og Ingrid Venås fungert som «småoppmenn» med områder henholdsvis Hegle, Halsan, Mule og Okkenhaug.

**REPRESENTASJON**

Kretstinget ble holdt på Verdal Hotell. Fra Frol møtte oppmannen, Håkon Sørheim og Fritjof Sandstad. Liv Venås var innbudt for å ta imot rankingpokalen for beste jente i kretsen i 1973. Videre var alle medaljevinnere i KM innbudt, i alt 14 stykker, så det var en stor tropp som møtte fra Frol.

**TRENING**

Treninga starta på Mule skole 10.oktober, og en gang i uka gjennom vinteren var det både løpe- og styrketrening. Etter jul ble det også innlagt o-teknisk. Oppmøtet var meget bra, ca. 30 stk. hver kveld.

**INSTRUKSJON OG O-SKOLE**

Vi har også i år holdt o-skole for nybegynnere. I Okkenhaug og Halsan starta instruksjonen i begynnelsen av februar, og det var også løps- og styrketrening etter instruksjonen. En kveld i uka ble det holdt kurs. Vidar Venås hadde ansvaret for opplegget. Godt oppmøte på begge plasser. Det ble også starta kurs på Leira (Hegle) med veldig bra oppmøte (ca. 30-40 stk.) Bjørn Bye hadde ansvaret for ledelsen. Terje Kanstad hjalp også til mye. På Mule hadde Bjørn Bye timer i skoleundervisninga, og det fungerte bra.

Voksenopplæringskurs har vi også hatt i vinter. Det ble holdt på Hegle med 16 deltagere. Bjørn Bye var kursleder.

**SAMLINGER**

Vi hadde 2 helgesamlinger på Skallstuggu, der var det lagt opp til både fysisk-, teknisk trening og underholdning. Ellers var det planlagt skitrening hver søndag vinteren gjennom, med utgangspunkt Skallstuggu. Men der var oppmøtet minimalt.

**LEIR**

Idrettskretsen arrangerte i år for første gang egen leir. Den var lagt til Skallstuggu. Fra Frol deltok Rune Venås, Liv Venås, Aina Bye, Eli Granås, Jens Bernt Aune, Arild og Tore Bye.

**KURS**

De to Trøndelagskretsene hadde i vår fått til et B-kurs i orientering. Kurset gikk som helgakurs. Ei helg i Levanger og 2 helger på studenthytta i Bymarka. Fra Frol deltok Fritjof Sandstad og Vidar Venås, og begge besto prøven og kan kalle seg trenere. Videre hadde de samme kretsene + nabokretsene i Sverige fått til ei kurshelg med 4 kurs som gikk parallelt. Kurssted var Lærerskolen i Levanger. På løypeleggerkurset deltok Rune Venås, Liv Venås, Ingrid Venås, Terje Kanstad og Olav Martin Indgaard. På laglederkurset deltok Bjørn Bye og Vidar Venås.

**SKIORIENTERING, GATE-O, TRENINGSLØP**

Det ble i år for første gang lagt opp til skiorientering. Bjørn Bye hadde ordna til den 6.juledag i Borgsåsen, men det var dårlig vær- og føreforhold, så deltagelsen var veldig liten.

Videre ble det i år begynt med gateorientering. 4 løp ble holdt på vårparten, og det var mange vår-kåte orienterere som prøvde seg der.

Et annet ledd i treninga er jo treningsløpa, og det første ble holdt 19.april. Gjennom vår, sommer og haust ble det holdt 12 treningsløp. Ett av dem var et fjell-løp, utgangspunkt var Skallstuggu.

**KARTSITUASJONEN**

Ja, nu endelig er et nytt kart ferdig. (Gjeldsåsen) Etter at det gikk noe tregt med synfaringa i fjor, ble det i år satt fart på det fra våren av. Kartet ble ferdig til TM, men arbeidet falt mye på Bjørn Bye og Rune Venås. De har mange timer bak det nye kartet. Størrelsen på kartet ble 9 km2, et flott kart ble det sagt. Gate-o-kartet ble også ferdiggjort og tatt i bruk.

**EGNE ARRANGEMENT**

Utenom treningsløpa har vi holdt 3 nær-o-løp som karusell.

TM og Landsdelsmatch (Trøndelag - Jämtland – Härjedalen) ble i år som for 2 år siden lagt til Frol, samleplassen var Buraunet. Det ble et svært arrangement med over 500 startende. Visstnok rekord i antall startende i Nord-Trøndelag. Men til tross for deltakerantallet ble det et prikkfritt arrangement. (Litt skryt, men …).

1.runde i Vesta-Hygea cupen (lag-cupen) mellom Selbu og Verdal OK.

O-Troll for Mule, Okkenhaug, Halsan og Levanger. Det ble lagt opp til natursti og finaleløp for alle skoler. Okkenhaug og Halsan var ved Skallstuggu, mens Mule og Levanger var i Borgsåsen. Oppmøtet var nesten 100%. Hegle skole er det fortsatt umulig å få med på moroa. Turid Skjerve kom til landsfinalen i O-Troll i Kongsberg. Der ble hun nr. 14.

**TURORIENTERINGA, O-TRAMPEN**

Den ble i år satt i gang for fjerde gang. Deltagelsen øker på. Vi passerte i år 200.

**KLUBBMESTERSKAPET**

Dette ble som vanlig lagt til Borgsåsen med samleplass i eplehagen til Bjørn Bye. Vidar Venås og Bjørn Bye hadde lagt løyper litt utenom det vanlig. Det ble derfor ikke den vanlige Borgsåsen rundt, men på tvers over åsen noen ganger. Så det ble mange som meldte seg på som løypeleggere neste år. Klubbmestre ble:

D 15- Liv Venås

D 35- Bergljot Venås

D 13-14 Bjørg Skjerve

D 12 Kari Reistad

H 17- Johan Skjerve

H 13-16 Olav Martin Indgaard

H 12 Tor Strandholmen

H 43- Andreas Eldnes

H ny Bjørn og Gustav Strandholmen

**DEN TRADISJONELLE O-STAFETTEN**

Den ble i år arrangert for 3. gang, og ble avslutningen på en lang o-sesong. De beste i hver klasse ble:

D 12 Kari Reistad – Berit Reistad

D 13- Eli Granås – Aina Bye

H 12 Tor Strandholmen -Jan Inge Jacobsen

H 13- Per Amdahl – Bjørn Bye

D -H ny Bergljot Venås -Steinar Bjørås

**DELTAKING I KONKURRANSELØP**

Vi har økt antall starter i år fra 447 til 589, så interessen for sporten øker. I antall starter er medregnet nasjonale løp, kretsløp, nær-o-løp, klubbmesterskap, stafetter, O-Troll og lag-cupen. Flest starter har Olav Martin Indgaard med 25 løp. Jan Inge Jacobsen har 24, Liv Venås 23. 22 løp har Paul Venås og Jens Bernt Aune. Pål Venås og Hans Lund har 20 hver. Det er disse som har passert 20 starter.

Når det gjelder førsteplasser i åpne løp så har Jan Inge Jacobsen og Olav Martin Indgaard 8 hver. Like etter kommer Liv Venås med 7. Det er i alt hentet hjem 52 førsteplasser til Frol. Etter at vi har ført statistikk over antall startende i 3 år, så har Olav Martin Indgaard 67 starter, Liv Venås har 63, Rune Venås har 58, Jens Bernt Aune og Trond Sørheim her 56 starter.

KM individuelt gikk i år av stabelen i Malm. Medaljer ble det også i år:

H 17-18 Sølv Rune Venås

H 15-16 Gull Olav Martin Indgaard

H 12 Gull Jan Inge Jacobsen

 Sølv Tor Strandholmen

D 19- Gull Ingrid Venås

 Bronse Inger Anne Kløvjan

D 17-18 Gull Liv Venås

D 13-14 Sølv Aina Bye

D 12 Sølv Berit Reistad

KM stafett ble holdt på Ronglan. Edelt metall ble det der også:

H 17-18 Gull Frol 2.lag Torbjørn Sirum, Knut J. Støvne og Terje Kanstad

 Sølv Frol 1.lag Fritjof Sandstad, Rune Venås og Johan Skjerve

Damer Sølv Frol 1.lag Ingrid Venås, Inger Anne Kløvjan og Liv Venås

 Bronse Frol 3.lag Aina Bye, Eli Granås og Bjørg Skjerve

Videre ble Frol med Olav Martin Indgaard, Sveinung Røstad og Trond Sørheim nr. 2 i klasse H-16.

Vi ble i år for tredje år på rad beste lag i KM. Vi får da pokalen til odel og eie. Marginen til de andra laga har blitt større fra år til år. I år var vi hele 15 poeng foran neste lag.

Andre stafetter vi kan nevne er Freidig-stafetten, hvor vi stilte 1 juniorlag og 2 nybegynnerlag, 1 jentelag og 1 guttelag. Det ble 2.plass på begge de yngste laga.

Lag-cupen: 1.runde gikk i Selbu. Motstander var Freidig, en ganske håpløs oppgave trudde mange. Men vi laget en liten sensasjon og satte Freidig utenfor. I 2.runde møtte vi Overhalla med Namdalseid som arrangør. Der ble det en klar seier. I 3.runde ble vi trukket mot Ronglan. Løpet skulle gå i Stjørdal. Eg trur mange såg fram til 4.runde når vi kjørte sørover. Men etter løpet var det Ronglan som gikk videre.

**HOVEDLØP FOR YNGRE**

Til Hovedløpet var det uttatt 3 frolinger: Paul Venås, Pål Venås og Olav Martin Indgaard. Løpet gikk i Porsgrunn. Det ble ingen topp-plasseringer, men Olav Martin løp seg fram til en fin 27.plass. De andre havnet noe lengre bak.

**NM JUNIOR**

I NM for junior hadde vi også deltagere: Johan Skjerve, Fritjof Sandstad, Rune og Liv Venås. Løpene gikk like ved Halden. Lørdag var det individuelt. Rune, Johan og Liv deltok der, uten alt for mye hell. Søndag var det stafett, men topp-plassering uteble også der.

**SØKNADER OM LØP NESTE SESONG**

Vi har meldt på 3 nær-o-løp. De skal som vanlig gå som karusell på vårparten, det siste som jaktløp. Videre er det søkt om et nasjonalt løp i august, og til slutt et nær-o-løp i september. Så det blir bra med arrangementsoppgaver neste sesong også. I tillegg kommer o-cup, O-Troll og en rekke treningsløp og gate-o-løp.

**KOMMENTARER**

Dette var det meste av det vi har drevet med i sesongen 1974. Det har vært mye oppmuntrende. Men det er en del ting som ikke klaffer. Noen eks.: O-skolen går veldig godt så lenge vi holder på i skolen. Men straks vi skal ut i terrenget blir det fort tynt i rekkene. Grunnene kan være så mange, men jeg tror foreldra kunne ha hjulpet til mye der. Orientering er ingen vanskelig sport, men litt selvtillit må en ha i skolealderen. Så støtt opp om barna, vær litt interessert, tilby skyss mm.

Også i turorienteringa kan deltagelsen øke betraktelig. Lyse sider: Ferdig med kartet over Gjeldsåsen. Og likeens det etterlengta gate-o-kartet.

Antall starter i løp auker fort. Nivået har kanskje stabilisert seg, men det ligger jo ganske høgt når en ser på alle medaljene i KM (4 individuelle gullmedaljer og 1 i stafett). Bredden er også god, det ser en ved at vi tok Kretsens vandrepokal med klar margin.

Litt skryt igjen: «VI E GO, men VI KAN BLI SÅ MY BEIR!»

Takk for i år, og vel møtt til en ny framgangsrik sesong!

For o-avdelingen

Vidar Venås

Oppmann